காவிரி மேலாண்மை வாரியத்தை அமைக்க முடியாது என்று மத்திய அரசு திடீரென்று முடிவெடுக்க என்ன தான் காரணம்? இந்தக் கேள்விக்கு “டில்லியில் நடந்த ஆக்ரோஷ அரசியல் அழுத்தம் - மத்திய அரசை “பல்டி” அடிக்க வைக்க கர்நாடகா” என்ற தலைப்பில் “தினமலர்” நாளேடு அரைப் பக்கத்திற்குச் செய்தி வெளியிட்டுள்ளது. அதில், “கச்சிதமாகத் திட்டமிட்டு, வலுவான அழுத்தங்களை, டில்லி அதிகார மட்டங்களில் கர்நாடக அரசு தந்ததும், அதில் ஒரு துளியளவு கூட அழுத்தம் தர, தமிழக அரசு சார்பில் ஆள் இல்லாமல் போனதும் தான், காவிரி விவகாரத்தில் மத்திய அரசின் “பல்டி”க்குக் காரணம் எனத் தெரிய வந்துள்ளது. தென் மாநிலங்களில் பா.ஜ.க. வுக்கு செல்வாக்கு இல்லை, கர்நாடகாவில் மட்டுமே ஓரளவுக்குச் செல்வாக்கு உள்ளது. காவிரி மேலாண்மை வாரியத்தை அமைத்தால், கர்நாடகாவில் உள்ள செல்வாக்கையும் இழந்து விடுவோம் என்பது போன்ற வாதங்களை மத்திய பா.ஜ.க. அரசில் உள்ள அமைச்சர்கள் எடுத்து வைத்துள்ளார்கள். உச்ச நீதி மன்ற உத்தரவை அடுத்து, பிரதமர் மோடி நடத்திய ஆலோசனையின் போது, கர்நாடகாவைச் சேர்ந்த அமைச்சர்களும், நீர்ப்பாசன அமைச்சரான உமாபாரதியும் தான் உடன் இருந்திருக்கிறார்கள். இந்தக் கூட்டத்தில் முழுக்க முழுக்க அரசியல் ரீதியில் கர்நாடகாவில் பா.ஜ.வுக்கு ஏற்படப் போகும் பின்னடைவு குறித்தே உமாபாரதி பேசியதாகக் கூறப்படுகிறது. கர்நாடகாவுடனான உமா பாரதியின் ஆன்மிகத் தொடர்பும் இந்த விஷயத்தில் முக்கிய பங்காற்றியது. அங்குள்ள முக்கிய மடங்களின் தலைவர்களும் உமா பாரதியிடம் பேசியுள்ளனர். இவரது தனிச் செயலாளர் ஒருவர், கர்நாடகாவைச் சேர்ந்த அதிகாரி எனத் தெரிகிறது. கர்நாடகாவின் ஒட்டுமொத்த அரசியல் வட்டாரமும், டில்லி அதிகார மட்டங்களுக்குக் கடும் அழுத்தத்தைத் தந்த சமயத்தில், இதில் துளி அளவு கூட தமிழக அரசியல் தரப்பில் அழுத்தம் தர ஆள் இல்லாமல் போய் விட்டது. கடந்த வாரம் “அடுத்த மூன்று நாட்களில், காவிரி மேலாண்மை வாரியம் அமைக்கத் தயார்” என்று உச்ச நீதி மன்றத்தில் பகிரங்கமாக ஒப்புக் கொண்ட மத்திய அரசு, திடீரென பின்வாங்கி, “பல்டி” அடித்ததன் பின்னணியில் இத்தனையும் உள்ளன என்று டில்லி வட்டாரங்கள் தெரிவிக்கின்றன” என்று எழுதியுள்ள உண்மைகள் தான், மத்திய அரசின் மாற்றத்திற்குக் காரணமாகத் தோன்றுகின்றது.